El Ple de l’Ajuntament de Burjassot aprova per unanimitat sol·licitar la propietat de Les Sitges
2025-07-24

El Ple ordinari del mes de juliol de l’Ajuntament de Burjassot ha aprovat per unanimitat la moció presentada pel grup d’EU per a sol·licitar a l’Ajuntament de València la propietat de Les Sitges, el monument més important del municipi i pel qual és conegut culturalment.

Tal com assenyala la moció, “malgrat el constant clam popular dels veïns de Burjassot, que han reivindicat en tot moment la titularitat d’aquest conjunt monumental, tan sols es va obtenir de València la cessió d’ús en favor de l’Ajuntament de Burjassot, a través d’un acord del 7 de febrer de 1975, si bé en unes condicions que han fet inviable al nostre Ajuntament escometre les obres necessàries de consolidació i rehabilitació, imprescindibles per a assegurar el seu manteniment i escometre la posada en valor d’aquest valuós conjunt monumental”.

El mateix text arreplega també que els canvis impulsats a nivell polític després de les Eleccions Autonòmiques del passat mes de maig “han fet possible que els Ajuntament de Burjassot i València, i fins i tot la Generalitat, estiguen en sintonia, la qual cosa permet mantenir unes relacions molt més fluïdes”.

Davant aquest fet, i tenint en compte que Les Sitges són “part intrínseca del patrimoni cultural i patrimonial de Burjassot”, el Ple ha aprovat per unanimitat sol·licitar la seua propietat.